Nyárádi Közös Önkormányzati Hivatal

Jegyzője

8512 Nyárád, Kossuth u. 1.

Tisztelt Képviselő-testület!

Az Országgyűlés 2017-ben módosította a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvényt (továbbiakban: Kultv.)

Az Emberi Erőforrások Minisztere a közművelődési alapszolgáltatások, valamint a közművelődési intézmények és közösségi színterek követelményeiről a 20/2018.(VII.9.) rendeletben (továbbiakban: EMMI rendelet) további szabályokat állapított meg.

A jogszabályi környezet változása miatt a települési önkormányzatnak 2020. január 1. napjáig felül kell vizsgálnia a helyi közművelődésről szóló rendeletét. A törvényi és rendeleti szabályozásban bekövetkezett változások mértéke miatt javasolt a hatályos közművelődési rendelet hatályon kívül helyezését követően, - új rendelet elfogadása.

A helyi sajátosságok figyelembe vételével az új önkormányzati rendeletben meg kell határozni az önkormányzat által ellátandó **közművelődési alapszolgáltatások** körét, a feladatellátás formáját, módját és mértékét.

A Kultv.76. § (3) bekezdésében foglaltak szerint a közművelődési alapszolgáltatások a következők:

a) a művelődő közösségek létrejöttének elősegítése, működésük támogatása,

fejlődésük segítése, a közművelődési tevékenységek és a művelődő közösségek

számára helyszín biztosítása.

b) a közösségi és társadalmi részvétel fejlesztése

c) az egész életre kiterjedő tanulás feltételeinek biztosítása

d) a hagyományos közösségi kulturális értékek átörökítése feltételeinek biztosítása

e) az amatőr alkotó és előadó-művészeti tevékenység feltételeinek biztosítása

f) a tehetséggondozás és fejlesztés feltételeinek biztosítása

g) a kulturális alapú gazdaságfejlesztés

A jogszabály meghatározza, hogy közigazgatási területi egységenként a feladatrendszer hány elemét kell biztosítani. **1000 fős lakosságszámig a Kultv. 76. § a) pontja szerinti alapszolgáltatást kötelező biztosítani.**

**E szakmai feladat keretében:**

a) a művelődő közösségnek rendszeres és alkalomszerű művelődési vagy

közösségi tevékenysége végzésének helyszínét biztosítja

b) a művelődő közösség számára bemutatkozási lehetőségeket teremt.

Az EMMI rendelet meghatározza, hogy az egyes közművelődési alapszolgáltatások megvalósításához a feladatellátónak milyen infrastrukturális tárgyi feltételeknek kell megfelelni.

Az intézményi háttér közösségi színtér, közművelődési intézmény, művelődési központ, stb. formájában biztosítható.

A kistelepülések a közművelődési alapszolgáltatásokat általában közösségi színtér keretében biztosítják.

A Kultv. **78/H. §-a szerint:**

(1) A közösségi színtér a települési, kerületi közösségi művelődés szervezése, a közművelődési alapszolgáltatások biztosítása érdekében fenntartott, működtetett vagy erre a célra alkalmassá tett és üzemeltetett, adott helyen rendszeresen működő, jogi személyiséggel nem rendelkező intézmény vagy egyéb létesítmény, helyiség-együttes, épület.

(2) A közösségi színtér formái:

*a)* a kizárólag közművelődési alapszolgáltatások megszervezésének helyszínt biztosító közösségi színtér vagy

*b)* a közművelődési alapszolgáltatások mellett egyéb tevékenységeknek, szolgáltatások megszervezésének is helyszínt biztosító integrált közösségi és szolgáltató tér.

(3) A közösségi színtér működtetése, továbbá a helyi közösségi művelődés szervezése és a közművelődési alapszolgáltatások hozzáférhetőségének biztosítása érdekében a közösségi színtér fenntartója, működtetője szakirányú középfokú végzettséggel rendelkező személyt foglalkoztat.

(4) A (3) bekezdés szerinti személy foglalkoztatását több fenntartó, működtető közösen is biztosíthatja oly módon, hogy egy személy legfeljebb három község tekintetében láthatja el feladatait.

(5) A közösségi színtér elnevezésében szerepelnie kell a „közösségi színtér” vagy a „közösségi tér” kifejezés valamelyikének.

A közösségi színtér legalább a hét három napján, legalább napi 4 órában nyitva tart, melyből legalább egy napnak szabadnapra vagy munkaszüneti napra kell esnie, továbbá legalább a hét egy napján magába kell foglalnia a 16,00-19,00 óra közötti időszakot.

A közösségi színtér fenntartója, működtetője a szakirányú középfokú végzettséggel rendelkező személy foglalkoztatását 2021. január 1-től köteles biztosítani.

**Az EMMI rendelet 4. § -a értelmében :** A közművelődési alapszolgáltatások megszervezésének helyszínén vagy a közművelődési intézményben és közösségi színtérben biztosítani kell

*a)* legalább egy, legalább 25 fő befogadására, közösségi események, rendezvények, tanácskozások, képzések megtartására egyaránt alkalmas többfunkciós helyiséget,

*b)* az *a)* pontban meghatározott helyiség méretének és funkciójának megfelelő számú asztalt és széket,

*c)* polcrendszert, amely lehetővé teszi dokumentumok (könyvek, folyóiratok, szórólapok stb.) elhelyezését,

*d)* legalább 1 db bemutatók, előadások megtartására alkalmas prezentációs eszközt,

*e)* legalább 1 db audiovizuális anyagok lejátszására alkalmas eszközt,

*f)* legalább 1 db számítógépet, illetve korlátozás- és térítésmentesen igénybe vehető internet kapcsolatot.

Amennyiben az önkormányzat a Kultv.76. § (3) bekezdésében felsorolt alapszolgáltatások közül többet vállal biztosítani, - további jogszabályban előírt feltételekről kell gondoskodni.

A rendelet-tervezet a kötelezően biztosítandó alapszolgáltatáson kívül a Kultv. 76. § (3) bek b)-f) pontjai szerinti további alapszolgáltatásokat is tartalmaz, mivel a korábban pályázati támogatás igénybevételével kialakított IKSZT-ben ezeknek a feladatoknak a jelentős részét már el kellett látni, és az épület is megfelel az egyes alapszolgáltatások esetében előírt feltételeknek. A közművelődési területen alkalmazott szakember rendelkezik a jogszabályban meghatározott végzettséggel.

Kérem, a rendelet-tervezet megtárgyalását!

Nyárád, 2019. november 18.

Kovács Erika

jegyző